**OHJE** **29.1.2022**

**Vasemmistoliitto rp.**

**Toimintaohje Vasemmistoliiton aluevaltuustoryhmille**

**1. Ohjeen tausta ja tarkoitus**

Nämä toimintaohjeet on tarkoitettu Vasemmistoliiton aluevaltuustoryhmien mallisäännöiksi Manner-Suomen aluevaltuustoissa sekä Vasemmistoliiton piirijärjestöissä. Ohjeen tausta-aineistona on Vasemmistoliiton puoluehallituksen 23.1.2021 antama kunnanvaltuustojen valtuustoryhmien toimintaohje. Tällä ohjeella ei ole varsinaisen sääntötekstin asemaa, vaan se on Vasemmistoliiton antama suositus siihen, miten piirijärjestöjen ja aluevaltuustojen suhde tulisi määritellä ja miten aluevaltuustoryhmien tulisi päätöksenteossaan toimia. Ohjeen lähtökohtana ovat avoimuus, järjestödemokratia ja Vasemmistoliiton säännöt sekä vakiintuneet toimintatavat. Paikalliset sovellukset ja toimintatavat ovat kuitenkin sallittuja.

Vasemmistoliiton työvaliokunta on käsitellyt ohjeen 29.1.2022

**2. Aluevaltuustoryhmän koostumus**

Vasemmistoliiton valtuustoryhmään kuuluvat hyvinvointialueella Vasemmistoliiton ehdokaslistalta valitut valtuutetut ja varavaltuutetut. Valtuustoryhmän kokouksissa äänioikeus on aluevaltuutetuilla ja heidän ollessaan poissa läsnä olevilla varavaltuutetuilla äänimäärän mukaisessa järjestyksessä. Piirijärjestöjen puheenjohtajistolla on kokouksessa läsnäolo- ja puheoikeus. Aluevaltuuston alaisissa luottamustoimissa toimivilla henkilöillä on kokouksissa läsnäolo- ja puheoikeus.

Valtuustoryhmä voi kutsua kokouksiinsa myös muita henkilöitä tilannekohtaisesti ja antaa heille läsnäolo- ja puheoikeuden.

**2.2. Aluevaltuustoryhmän puheenjohtajisto, sihteeri ja kokoukset**

Aluevaltuustoryhmä valitsee keskuudestaan puheenjohtajan ja varapuheenjohtajan. Aluevaltuustoryhmä valitsee sihteerin. Sihteeri voidaan valita aluevaltuustoryhmästä, mutta hän voi olla myös aluevaltuustoryhmän ulkopuolinen henkilö.

Puheenjohtajan tehtäviin kuuluu valtuustoryhmän edustaminen neuvotteluissa ja viestinnässä. Aluevaltuustoryhmän sihteeri laatii muistion ryhmän kokouksista ja huolehtii niiden sovitusta jakelusta. Aluevaltuustoryhmä voi sopia menettely- ja työtavoistaan myös muulla tavalla.

**2.3. Aluevaltuustoryhmän kokoukset**

Puheenjohtaja valmistelee ryhmän kokoukselle esityslistan ja kutsuu sen koolle viimeistään viikkoa ennen kokousta. Aluevaltuustoryhmä voi käyttää esityslistanaan myös aluevaltuuston esityslistaa.

Aluevaltuustoryhmä voi päätöksellään pitää myös etäkokouksia. Ryhmä sopii keskenään kokoustavasta varmistaen yhdenvertaiset osallistumis- ja vaikuttamismahdollisuudet.

Aluevaltuustoryhmässä toimitaan hyvässä toverihengessä ja konfliktit ratkaistaan neuvottelemalla.

**2.4. Aluevaltuustoryhmän ja alueen lautakuntien välinen suhde ja lautakunnan jäsenten vastuu**

Alueen lautakuntien jäsenten vastuu on oman lautakuntansa päätöksenteon seuraaminen ja siihen osallistuminen. Heidän vastuullaan myös aluevaltuustoryhmän tiedottaminen lautakunnassa käsittelyssä olevista asioista ja päätöksistä.

Lautakuntien jäsenillä ei ole velvollisuutta noudattaa aluevaltuustoryhmän enemmistön kantaa. Jos lautakunnan jäsenen kanta kuitenkin merkittävästi poikkeaa ryhmän enemmistön kannasta tai Vasemmistoliiton yleisestä linjasta, tulee lautakunnan jäsenen esittää tälle poikkeamalle selkeät perustelut mahdollisuuksien mukaan ennen asian käsittelyä lautakunnassa.

**3. Aluevaltuustoryhmän päätöksenteko ja kannanmuodostus**

Vasemmistoliiton aluevaltuutetuilta odotetaan puolueen perusarvojen noudattamista. Vasemmistoliiton aluevaltuutettujen tulee sitoutua tasa-arvoon, rasisminvastaisuuteen ja väkivallattomuuteen. Homo- tai transfobia ei ole sallittua. Aluevaltuustoryhmissä pyritään ensisijaisesti yksimieliseen kantaan perustuvaan päätöksentekoon.

Aluevaltuutetuilta ei kuitenkaan edellytetä ryhmän enemmistön kannan noudattamista kaikissa aluevaltuuston äänestyksissä. Jos aluevaltuutettu aikoo toimia ryhmän tai sen enemmistön kannan vastaisesti, tulee hänen ilmoittaa asiasta ryhmälle etukäteen ja kertoa oman kantansa perustelut.

**3.1. Strategialinjaukset, palveluverkko- ja budjettipäätökset**

Aluevaltuustoryhmät päättävät hyvinvointialueen strategialinjauksista, palveluverkkopäätöksistä ja talousarvioista koskevissa päätöksissä aluevaltuustoryhmän kokouksessa. Näissä kokouksissa on puhe- ja läsnäolo-oikeus kaikilla aluevaltuustoryhmän jäsenillä (aluevaltuuston varajäsenet sekä mahdollisten lautakuntien jäsenet) sekä piirin puheenjohtajistolla. Mahdollisessa äänestystilanteessa äänioikeus on varsinaisilla aluevaltuutetuilla ja heidän poissa ollessaan varajäsenillä kutsumisjärjestyksessä.

Aluevaltuustoryhmä pyrkii neuvottelemalla sopien muiden puolueiden aluevaltuustoryhmien kanssa vaikuttamaan hyvinvointialueen strategia-, palveluverkko ja talousarviolinjauksiin.

**3.2. Aluevaltuutettujen laatimat aloitteet ja muutosesitykset**

Aluevaltuustoryhmän jäsenet tuovat laatimansa aloitteet tietoon ryhmälleen, sekä mahdollisuuksien mukaan muille aluevaltuustoryhmille sekä aloitetta käsittelevän lautakunnan vasemmistolaiselle jäsenille.

Jos aluevaltuustoryhmä päättä tehdä muutosesityksiä joko lautakunnissa, aluehallituksessa tai aluevaltuustossa, tulee siitä tehdä päätös ja päätöksestä tiedottaa mahdollisimman aikaisin.

**3.3. Kannanmuodostuksen prosessi**

Aluevaltuustoryhmä pyrkii yhteistyössä piirijärjestön ja aluelautakuntien jäsenten kanssa vaikuttamaan päätöksentekoon mahdollisimman aikaisessa vaiheessa. Tämä yhteistyö on kaksisuuntaista siten, että piirijärjestöllä ja aluelautakuntien jäsenillä on mahdollisuus tuoda näkemyksensä ilmi kantaa muodostettaessa. Edellä mainitun kaltaisella yhteistyöllä pyritään vaikuttamaan päätöksentekoon yhteneväisesti aluelautakunnan, aluehallituksen ja aluevaltuuston tasolla.

Myös muiden aluevaltuustoryhmien kanssa pyritään neuvottelemaan päätöksistä kulloinkin asia ja poliittinen tilanne huomioon ottaen.

**3.4. Aluehallituksessa tai aluelautakunnan puheenjohtajana toimiminen**

Aluehallituksen jäsenet, sekä lautakuntien puheenjohtajien tulee noudattaa päätöksissään aluevaltuustoryhmän enemmistön yhteistä kantaa, silloin kun tuo kanta on selkeästi ryhmän toimesta tuotu esiin. Aluehallitusten jäsenten ja lautakuntien tulee tiedottaa toiminnastaan valtuustoryhmälle aktiivisesti.

**4. Varoitus ja aluevaltuustoryhmästä erottaminen**

Jos aluevaltuutettu ei omassa toiminnassaan noudata Vasemmistoliiton perusarvoja tai käyttäytyy tavalla -joko puheenvuoroissaan, päätöksenteossaan tai muissa asioissa- joka ei ole Vasemmistoliiton perusarvojen mukaista, voidaan hänet sulkea aluevaltuustoryhmän ulkopuolelle määräaikaisesti tai pysyvästi. Erottamista tulee edeltää aina kirjallinen varoitus ja erottamisuhassa olevan valtuutetun kuuleminen.

Aluevaltuustoryhmän enemmistön kannan vastaisesti äänestäminen ei johda varoitukseen tai erotusuhkaan.

**4.1. Kirjallinen varoitus**

Erottamisuhan alla olevalle aluevaltuustoryhmän jäsenelle tulee toimittaa kirjallinen varoitus, joka sisältää erittelyn siitä toiminnasta tai käytöksestä, jonka takia erottamisuhka langetetaan. Varoituksen tulee sisältää pyyntö korjata edellä mainittu käytös ja ajankohta, mihin mennessä asia tullaan käsittelemään.

Jos henkilö ei korjaa toimintaansa, hänelle ilmoitetaan **kirjallisesti** se ajankohta ja ajanjakso, jolloin hänet tullaan erottamaan, sekä ne perusteet, mitkä erottamisen syynä ovat.

Henkilölle annetaan mahdollisuus vastata erottamisuhkaan kirjallisesti tai suullisesti ennen päätöksentekoa.

**4.2. Määräaikainen erottaminen**

Valtuustoryhmä voi omalla päätöksellään erottaa valtuutetun enintään kolmeksi kuukaudeksi.

**4.3. Varoitus- tai väliaikaisesta erottamisratkaisusta valittaminen**

Mikäli varoituksen saanut tai ryhmästä väliaikaisesti erotettu aluevaltuutettu kokee häntä koskevan päätöksen näiden ohjesääntöjen kohdan 4. vastaiseksi, voi hän valittaa asiasta piirihallitukselle. Piirihallitus kuulee tällöin valituksen tehnyttä aluevaltuutettua sekä valtuustoryhmän valitsemaa edustajaa. Tämän jälkeen piirihallitus joko vahvistaa varoitus- tai erottamisratkaisun tai purkaa sen.

**4.4. Pysyvä erottaminen**

Valtuustoryhmä voi esittää piirihallitukselle jäsenen erottamista pysyvästi. Tällöin päätöksen asiasta tekee piirihallitus. Piirijärjestö antaa erottamisesta lausunnon aluevaltuustolle, piirijärjestön jäsenille, muiden valtuustoryhmien puheenjohtajille ja muille oleellisille tahoille.

**4.5. Aluevaltuustoryhmän määrittely epäselvissä tilanteissa.**

Jos aluevaltuustoryhmä hajoaa, tulee piirihallituksen päättää mikä valtuustoryhmä edustaa Vasemmistoliitoa aluevaltuustossa.

**5. Luottamuspaikoista neuvottelu**

Aluevaltuustojen yhteydessä jaettavista luottamuspaikoista neuvotellaan muiden puolueiden kanssa aluevaalien jälkeen ja vaalien tuloksiin perustuen. Piirihallitus valitsee neuvotteluihin oman edustajansa ja aluevaltuustoryhmä (tai aluevaltuustoryhmät oman edustajansa.) Myös paikalliset sovellukset tästä säännöstä ovat mahdollisia.

**5.1 Luottamuspaikkojen jakaminen**

Tässä toimintaohjeessa lähtökohta ja periaate on, että piirijärjestö nimeää puolueen aluevaltuustoryhmän kanssa puolueen ehdokkaat hyvinvointialueen luottamustehtäviin (mm. Aluevaltuuston puheenjohtajat, aluehallituksen jäsenet, vaalitoimikuntien jäsenet jne.)

**5.2. Paikkajaossa huomioon otettavia ulottuvuuksia**

Luottamuspaikat jaetaan vaalien ja muiden aluevaltuustoryhmien kanssa käytyjen neuvotteluiden jälkeen avoimessa, reilussa ja tasa-arvoisessa prosessissa, johon kutsutaan kaikki aluevaalien Vasemmistoliiton listalla olleet ehdokkaat. Luottamuspaikan saaminen edellyttää ehdokkuutta aluevaaleissa sekä Vasemmistoliiton jäsenyyttä tai vaihtoehtoisesti sitoutumattomuutta siten, että ehdokas ei ole minkään puolueen jäsen. Vaaliehdokkuuden vaatimus ei päde kuitenkaan tilanteisiin, jossa tarjolla olevia paikkoja on enemmän kuin ehdokkaina olleita henkilöitä tai kukaan vaaleissa ehdolla ollut henkilö ei halua ottaa vastaan kesken kauden vapautuvaa paikkaa.

Aluehallituksen paikat muodostavat poikkeuksen: niihin on niiden tärkeyden takia laitettava edustaja, joka on puolueen jäsen.

Piirijärjestö laatii yhdessä aluevaltuustoryhmän (tai aluevaltuustoryhmien) kanssa esityksensä luottamuspaikoista perustuen seuraaviin ulottuvuuksiin: alueellinen tasa-arvo, vaaleissa saadut äänet, asiantuntemus ja kiinnostus paikkaa kohden, vallan hajauttamisen periaate, tasa-arvon periaate, nuorten nostaminen ja monipuolisuus.

Aluevaltuuston yhteydessä olevia luottamuspaikkoja jakaessa on kiinnitettävä huomiota alueelliseen tasapainoon.

Vallan hajauttamisen periaatteeseen kuuluu, että yhdelle henkilölle annetaan vain yksi luottamuspaikka, ellei esimerkiksi alueen hallintosääntö tai muu pakottava tai perusteltu seikka vaadi toisin. Esimerkiksi kunnallisia luottamuspaikkoja tai muiden hallintoelinten luottamuspaikkoja ei kuitenkaan oteta tässä tarkastelussa huomioon.

**5.3. Paikkajaon mekaaninen malli**

Jos yhteisymmärrystä paikkajaosta ei saada aikaiseksi edellä kuvatulla tavalla, voivat piirijärjestö ja aluevaltuustoryhmä jakaa luottamuspaikat sijaantulojärjestyksen, eli ehdokaskohtaisten äänimäärien mukaan. Tällöin aluevaalien ehdokkaat saavat valita tarjolla olevat luottamustehtävät henkilökohtaisen äänimäärän mukaisessa järjestyksessä.

**5.4. Luottamustehtävien täydentäminen kesken kauden**

Kesken vaalikauden luottamushenkilöiden tai heidän varajäseniensä eroista johtuvat luottamushenkilövalinnat ja mahdollisesti uusiin perustettuihin luottamuselimiin tehtävät valinnat päättävät piirijärjestö ja aluevaltuustoryhmä yhdessä.

**6. Suhtautuminen kesken kauden valtuustoryhmää vaihtaviin valtuutettuihin.**

Aluevaltuustoryhmä voi ottaa vastaan toisesta aluevaltuustoryhmästä siirtyvän jäsenen, kunhan tämä täyttää samat ehdot, mitä Vasemmistoliiton aluevaaliehdokkaille on asetettu:

* Sitoutuu aluevaltuustoryhmän sääntöihin, poliittisiin tavoitteisiin ja työhön.
* Sitoutuu maksamaan puolueverot Vasemmistoliitolle
* Vastustaa toiminnassaan väkivaltaa, puolustaa tasa-arvoa ja sitoutuu antirasismiin.
* Kunnioittaa Vasemmistoliiton perusarvoja
* Tuo rehellisesti ilmi mahdolliset rikostuomiot, merkittävät sakkotuomiot tai muut käynnissä olevat tutkinnat.

Aluevaltuustoryhmään siirtyviltä henkilöiltä ei vaadita puolueen jäsenyyttä. Sen sijaan ryhmään muista ryhmistä siirtyviä henkilöitä pyydetään luopumaan omista luottamuspaikoistaan ennen aluevaltuustoryhmään siirtymistä. Myös henkilöitä, jotka siirtyvät pois Vasemmistoliiton valtuustoryhmästä kehotetaan tekemään samoin.

**7. Aluevaltuustoryhmien varainkäyttö**

Aluevaltuustoryhmien puoluemaksut (ns. Puolueverot) ohjataan piirijärjestölle tai piirihallituksen määräämälle taholle.

Aluevaltuustoryhmien toimintaan suunnatut, aluevaltuuston maksamat avustukset (ns. Ryhmärahat) on tarkoitettu aluevaltuustoryhmän toiminnan rahoittamiseen. Niiden käytössä noudatetaan kunkin aluevaltuuston antamia määräyksiä varojen käytöstä. Näissä ohjeissa ryhmärahojen tiliorganisaatioksi suositellaan piirijärjestöä, jonka tehtävänä on hoitaa varojen käyttöä aluevaltuustoryhmän päätösten ja aluevaltuustojen sääntöjen mukaisesti.